**Fântâna cu ochi din răscruce**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Lisiei\*

reînvăț să mă locuiesc

după ce mi-ai dat raiul afară din tine într-o culoare virgină

îmblânzesc râurile morții din palme

adaptez din mers scenarii de supraviețuire elitiste

cum pot respira dinlăuntru prin coastele-n plus

incriminate la fiecare a treia respirație

eterna mirare te descompune dincolo de furia cuceritorului

a cărui pradă alunecă pumnul se închide peste fata morgana și prinde

ecoul unui râs sfidător

reprezentant ilustru al bărbatului clasic mereu protestezi

că ești pe minus la inventar

armezi pistolul și tragi cu gloanțe de carne în stele

subjugarea ispitei precum implozia-n sămânță te face posesorul unicității

dinafară vitrina își schimbă polii iluminărilor

visător incurabil sângele prelins pe ruinele zilei

l-ai transformat în sonet

și-ai umplut ogoarele rănii cu litere ziditoare

ochiul închide în strană rugăciunile virusate de angoasa vremuirilor apocrife

scena mă-nghite cu fiecare dimensiune pe care o nasc

nu sunt femeie te-am locuit și pe tine egal

până ai învățat să-ți inspiri infinitul

pe o singură nară

pelerinul din răscruce

care-ți este fântână și semn în setea de tine poate să plece mai departe

noaptea se sparge în arpegii celeste